
REPUBLIKA E SHQIPËRISË
Kuvendi


P R O J E K T L I GJ


Nr.______/2026

 
PËR

INFORMACIONIN ELEKTRONIK TË TRANSPORTIT 
TË MALLRAVE[footnoteRef:2] [2:  Ky ligj përafron plotësisht rregulloren (BE) 2020/1056 të Parlamentit Evropian dhe të Këshillit,                                        datë                        15 korrik 2020, për informacionin elektronik të transportit të mallrave (electronic freight transport           information – eFTI), botuar në Gazetën Zyrtare të Bashkimit Evropian, OJ L 249, datë 31.7.2020.
] 


Në mbështetje të neneve 78, 81, pika 1, dhe 83, pika 1, të Kushtetutës, me propozimin e Këshillit të Ministrave, Kuvendi i Republikës së Shqipërisë

V E N D O S I:

KREU I
DISPOZITA TË PËRGJITHSHME

Neni 1
Qëllimi

1. [bookmark: _Hlk201681360]Ky ligj ka për qëllim të promovojë digjitalizimin në fushën e transportit të mallrave dhe të reduktojë kostot administrative për transportin e mallrave nëpërmjet pranimit të informacionit rregullator shoqërues gjatë transportit të mallrave në formë elektronike. 

2. Ky ligj krijon kuadrin ligjor për komunikimin elektronik të informacionit rregullator ndërmjet operatorëve ekonomikë përkatës dhe autoriteteve kompetente lidhur me transportin e mallrave në territorin e Republikës së Shqipërisë. 


Neni 2
Objekti

1. Ky ligj vendos kushtet mbi bazën e të cilave autoritetet kompetente janë të detyruara të pranojnë informacionin rregullator, kur informacioni vihet në dispozicion në mënyrë elektronike nga operatorët ekonomikë përkatës, si dhe rregullat për ofrimin e shërbimeve, që lidhen me vënien në dispozicion në mënyrë elektronike të informacionit rregullator nga operatorët ekonomikë përkatës për autoritetet kompetente. 

2. Ky ligj përcakton kërkesat që platformat dhe shërbimet eFTI duhet të sigurojnë ndërveprueshmërinë me infrastrukturën kombëtare të sistemeve të teknologjisë së informacionit e të komunikimit, në përputhje me standardet kombëtare në fuqi. 

Neni 3
Fusha e veprimit

1. Ky ligj zbatohet për informacionin rregullator, që kërkohet sipas legjislacionit në fuqi lidhur me transportin e të gjitha mallrave, përfshirë rastet e tranzitit, kur ky informacion vihet në dispozicion në formë elektronike.

2. Fusha e veprimit përfshin vënien në dispozicion dhe përdorimin e informacionit rregullator ndërmjet operatorëve ekonomikë dhe autoriteteve kompetente.

3. Fusha e veprimit shtrihet mbi informacionin rregullator, që lidhet me transportin e mallrave në të gjitha mënyrat e transportit, përfshirë transportin rrugor, hekurudhor e ajror, si dhe rastet e transportit të mallrave të rrezikshme dhe të mbetjeve, siç jepet në shtojcën I të këtij ligji.

4. Ky ligj kufizohet në rregullimin e mënyrës së vënies në dispozicion të informacionit rregullator në formë elektronike dhe nuk ndikon në detyrimet e përcaktuara në legjislacionin sektorial në fuqi lidhur me informacionin rregullator, që shoqëron transportin e mallrave.

5. Zbatimi i këtij ligji realizohet duke garantuar integrimin me sistemet shtetërore ekzistuese dhe shmangien e dublimit të të dhënave, në përputhje me parimet e ndërveprueshmërisë.

6. Brenda 12 (dymbëdhjetë) muajve nga hyrja në fuqi e këtij ligji, autoriteti kombëtar koordinues, në bashkëpunim me autoritetet kompetente sipas fushës së përgjegjësisë, njofton Komisionin Evropian për dispozitat e legjislacionit kombëtar, që u korrespondojnë kërkesave të informacionit rregullator, që kërkojnë paraqitjen e informacionit identik, tërësisht ose pjesërisht, me informacionin e kërkuar sipas kërkesave të përcaktuara në shtojcën I të këtij ligji.

7. Pas njoftimit sipas pikës 6 të këtij neni, autoriteti përgjegjës për koordinimin e zbatimit të këtij ligji, në bashkëpunim me autoritetet kompetente sipas fushës së tyre të përgjegjësisë, siguron që çdo ndryshim në dispozitat e legjislacionit kombëtar t’i njoftohet Komisionit Evropian, në rastet kur:

a) sjell ndryshime në kërkesat e informacionit rregullator të përcaktuara në dispozitat e legjislacionit kombëtar; ose
b) përcakton kërkesa të reja për informacion rregullator, që kërkojnë dhënien e informacionit identik, tërësisht ose pjesërisht, me kërkesat e informacionit rregullator të kërkuar.

Ky njoftim do të bëhet brenda 1 (një) muaji nga miratimi i këtij ligji.                

Neni 4
Përkufizimet

Për qëllime të këtij ligji, termat e mëposhtëm kanë këto kuptime: 

1. “Autoritet kompetent”, një autoritet publik, agjenci ose organ tjetër që, në përputhje me legjislacionin në fuqi, kërkon, përpunon, verifikon, zbaton, validon ose monitoron përputhshmërinë e informacionit rregullator lidhur me transportin e mallrave, përfshirë, por pa u kufizuar në:

a) 	autoritetet përgjegjëse për transportin rrugor, hekurudhor dhe ajror;
b) 	autoritetet doganore;
c) autoritetet tatimore;
ç)	autoritetet përgjegjëse për kontrollin rrugor dhe zbatimin në terren;
d) 	autoritetet përgjegjëse për sigurinë ushqimore, kontrollin veterinar dhe fitosanitar;
dh) 	autoritetet përgjegjëse për mbrojtjen e mjedisit, përfshirë transportin e mbetjeve;
e) autoritetet përgjegjëse për transportin dhe kontrollin e mallrave të rrezikshme;
ë) 	autoritetet përgjegjëse për sigurinë publike dhe zbatimin e ligjit;
f) 	autoritetet përgjegjëse për shëndetin publik dhe kontrollin sanitar;
g)	çdo autoritet tjetër publik, që ka kompetencë përkatëse sipas legjislacionit në fuqi.

2. 	“Informacion rregullator”, informacioni, pavarësisht nëse paraqitet në formë dokumenti apo jo, që lidhet me transportin e mallrave në territorin e Republikës së Shqipërisë, përfshirë mallrat në tranzit, i cili vihet në dispozicion nga një operator ekonomik përkatës, në përputhje me kërkesat e legjislacionit në fuqi, me qëllim demonstrimin e pajtueshmërisë me detyrimet rregullatore të zbatueshme në fushën e transportit të mallrave; 

3. ”Kërkesa për informacion rregullator”, një kërkesë për të ofruar informacion rregullator;

4. ”Informacion elektronik i transportit të mallrave” ose “eFTI”, një grup elementesh të të dhënave, që përpunohen në mënyrë elektronike, me qëllim shkëmbimin e informacionit rregullator ndërmjet operatorëve ekonomikë përkatës, si dhe ndërmjet operatorëve ekonomikë përkatës dhe autoriteteve kompetente.

5. ”Nënbashkësi të dhënash eFTI”, një grup elementesh të strukturuara të të dhënave, që korrespondojnë me informacionin rregullator të kërkuar në përputhje me një akt të caktuar ligjor të legjislacionit kombëtar të përmendur në pikën 3, të nenit 3, të këtij kreu;

6. ”Grup i përbashkët i të dhënave eFTI”, një grup gjithëpërfshirës i elementeve të të dhënave të strukturuara, që korrespondojnë me të gjitha nënbashkësitë e të dhënave eFTI, ku elementet e të dhënave, që janë të përbashkëta për nënbashkësi të ndryshme të të dhënave eFTI, përfshihen vetëm një herë;

7. ”Element i të dhënave”, njësia më e vogël e informacionit, që ka një përkufizim unik dhe karakteristika të sakta teknike, si formati, gjatësia dhe lloji i karakterit;

8. ”Përpunim”, një operacion ose grup operacionesh të kryera në platformën “eFTI”, me ose pa mjete të automatizuara, të tilla si grumbullimi, regjistrimi, organizimi, strukturimi, ruajtja, përshtatja ose ndryshimi, marrja, konsultimi, përdorimi, shpërndarja me anë të transmetimit ose, ndryshe, vënia në dispozicion e eFTI-t, përafrimi ose kombinimi, kufizimi, fshirja ose shkatërrimi;

9. ”Log i operacionit”, një regjistrim i automatizuar i përpunimit elektronik të eFTI-t; 

10. ”Platformë eFTI”, një zgjidhje e bazuar në teknologjinë e informacionit dhe komunikimit (TIK), e tillë si një sistem operativ, një mjedis operativ ose një bazë të dhënash, që synohet të përdoret për përpunimin e eFTI-t;

11. ”Zhvillues i platformës eFTI”, një person fizik ose juridik, i cili ka zhvilluar ose blerë një platformë eFTI qoftë për qëllime të përpunimit të informacionit rregullator në lidhje me aktivitetin e tij ekonomik, qoftë për ta vendosur këtë platformë në treg;

12. ”Shërbim eFTI”, një shërbim që konsiston në përpunimin e eFTI-t përmes një platforme eFTI, në mënyrë të pavarur ose në kombinim me zgjidhje të tjera të TIK-u, duke përfshirë platforma të tjera eFTI; 

13. “Ofrues i shërbimit eFTI”, një person fizik ose juridik, i cili ofron një shërbim eFTI për operatorët ekonomikë, objekt të këtij ligji në bazë të një kontrate;

14. “Operator ekonomik përkatës”, çdo operator transporti ose logjistik, si dhe çdo person fizik ose juridik tjetër, përgjegjës për vënien në dispozicion të informacionit rregullator për autoritetet kompetente, në përputhje me kërkesat përkatëse të informacionit rregullator.  

15. “Format i lexueshëm nga njerëzit”, një mënyrë për të paraqitur të dhënat në formë elektronike, që mund të përdoret si informacion nga një person fizik pa kërkuar ndonjë përpunim të mëtejshëm;

16. “Format i lexueshëm nga një pajisje”, një mënyrë për të paraqitur të dhënat në një formë elektronike, që mund të përdoret për përpunim automatik nga një pajisje;

17. “Organ i vlerësimit të konformitetit”, një organ i akredituar sipas legjislacionit në fuqi për akreditimin, i cili kryen vlerësimin e konformitetit të platformave eFTI ose të ofruesve të shërbimeve eFTI, në funksion të                  neneve 12 e 13 të këtij ligji;

18. “Ngarkesë”, transporti i një grupi të caktuar mallrash, duke përfshirë mbetjet, ndërmjet vendit të parë të marrjes dhe vendit përfundimtar të dorëzimit, sipas kushteve të një kontrate të vetme transporti ose të kontratave të shumta të njëpasnjëshme të transportit, duke përfshirë, kur është e zbatueshme, transferimin ndërmjet mënyrave të ndryshme të transportit, pavarësisht nga sasia ose numri i kontejnerëve, paketave apo pjesëve të transportuara.

19. “Strukturat e të dhënave eFTI”, përfshirë grupin e përbashkët të të dhënave dhe nënbashkësitë përkatëse, duhet të jenë në përputhje me standardet kombëtare të ndëveprueshmërisë dhe katalogët shtetërorë të të dhënave. 
 
KREU II
[bookmark: _Hlk215147453]INFORMACIONI RREGULLATOR I VËNË NË DISPOZICION ELEKTRONIKISHT

Neni 5
[bookmark: _Hlk228265636]Kërkesat për operatorët ekonomikë përkatës
 
1. Çdo operator ekonomik përkatës, që vepron në fushën e transportit të mallrave, me hyrjen në fuqi të këtij ligji dhe sipas afatit të përcaktuar në                     pikën 1, të nenit 6, të këtij ligji, ka të drejtë, mbi bazë vullnetare, të paraqesë informacionin rregullator të kërkuar sipas legjislacionit në fuqi për transportin e mallrave në format elektronik. Kjo nuk e pengon operatorin ekonomik ta paraqesë informacionin rregullator në formë shkresore.

2. Për qëllimet e pikave 1, 2 dhe 3, të nenit 6, të këtij kreu, operatorët ekonomikë përkatës, kur vënë në dispozicion informacion rregullator në formë elektronike për autoritetet kompetente, e bëjnë këtë mbi bazën e të dhënave të përpunuara, në një platformë eFTI të certifikuar dhe, kur është e zbatueshme, përmes një ofruesi shërbimi eFTI të certifikuar, në përputhje me kërkesat e këtij ligji. Informacioni rregullator duhet të jetë i disponueshëm nga operatorët ekonomikë përkatës në një format të përpunueshëm elektronikisht dhe, me kërkesë të autoritetit kompetent, edhe në një format të lexueshëm për përdoruesin. 
 
3. [bookmark: _Hlk228200278]Informacioni rregullator në format të lexueshëm nga pajisja vihet në dispozicion përmes një lidhjeje të sigurt e të autentifikuar me platformën eFTI. Operatorët ekonomikë përkatës komunikojnë link-un elektronik unik të identifikimit, që përmendet në shkronjën “d”, të pikës 1, të nenit 10, të këtij kreu, i cili i mundëson autoritetit kompetent identifikimin në mënyrë unike të informacionit rregullator, që lidhet me një ngarkesë.

4. Informacioni në format të lexueshëm nga njeriu, kur kërkohet nga autoriteti kompetent, duhet të vihet në dispozicion në vendin ku kryhet kontrolli, në ekranin e një pajisjeje elektronike, që disponohet nga operatori ekonomik përkatës.

5.  Identifikimi dhe autentifikimi për aksesin në informacionin rregullator realizohen nëpërmjet platformave kombëtare të identitetit elektronik, sipas standardeve për shërbimet e besuara, në përputhje me legjsilacionin në fuqi dhe kërkesave për ndërveprueshmëri të sistemit eFTI. 

Neni 6 
[bookmark: _Hlk228780449]Kërkesat për autoritetin kompetent

1. Autoritetet kompetente, të përmendura në nenin 4 të këtij ligji, pranojnë informacionin rregullator të vënë në dispozicion elektronikisht nga operatorët ekonomikë përkatës, në përputhje me nenin 5 të këtij ligji, përfshirë rastet kur ky informacion kërkohet si informacion shtesë. Ky detyrim zbatohet për autoritetet kompetente dhe operatorët ekonomikë jo më vonë se data                                    1 korrik 2029.

2. Me përjashtim të pikës 1, të këtij neni, autoritetet kompetente pranojnë informacionin rregullator elektronik të vënë në dispozicion nga operatorët ekonomikë përkatës, në përputhje me nenin 5 të këtij ligji, përfshirë informacionin shtesë, në përputhje me legjislacionin në fuqi për transportin e mbetjeve.

3. Kur informacioni rregullator kërkon vërtetim zyrtar, si vula ose certifikata, autoriteti kompetent i përcaktuar në pikën 1, të nenit 4, të këtij kreu, siguron vërtetimin përkatës në mënyrë elektronike, sipas kërkesave të përcaktuara në aktet nënligjore të përmendura në nenet 8 dhe 9 të këtij ligji.

4. Autoritetet kompetente sigurojnë aksesin e përpunimin e informacionit rregullator të vënë në dispozicion nga operatorët ekonomikë përkatës, në përputhje me nenin 5 të këtij ligji. Këto masa do të jenë në përputhje me aktet nënligjore, që parashikohen nga nenet 8 dhe 9 të këtij ligji. Autoriteti shtetëror përgjegjës për transportin përcakton rregullat e procedurat për shkëmbimin e informacionit, metodat e paraqitjes, ruajtjes dhe përpunimit të të dhënave, si dhe aksesin në platformat eFTI dhe komunikimin ndërmjet palëve. Këto masa harmonizohen me aktet nënligjore të këtij ligji, për të garantuar zbatimin e plotë dhe efektiv të tij.

Neni 7
Garantimi i konfidencialitetit për informacionin tregtar

Autoritetet kompetente të përmendura në nenin 4 të këtij ligji, ofruesit e shërbimit eFTI dhe operatorët ekonomikë përkatës marrin masa teknike, organizative, për të siguruar konfidencialitetin e informacionit tregtar dhe çdo informacioni tjetër të mbrojtur, që përpunohet, shkëmbehet ose vihet në dispozicion, në përputhje me këtë ligj, duke respektuar kërkesat e legjislacionit për mbrojtjen e të dhënave personale dhe sekretin tregtar. Ky informacion aksesohet e përpunohet vetëm me autorizimin përkatës të autoritetit përgjegjës për zbatimin e koordinimin e                     eFTI-t. 

Neni 8
Grupi i përbashkët i të dhënave (eFTI) dhe nënbashkësia e të dhënave eFTI

Grupi i përbashkët i të dhënave eFTI dhe nënbashkësitë e të dhënave eFTI, si dhe specifikimet përkatëse, që lidhen me krijimin, ndryshimin, përkufizimin, strukturën dhe karakteristikat teknike të elementeve të të dhënave, që përbëjnë këto grupe, miratohen me vendim të Këshillit të Ministrave, me propozimin e ministrit përgjegjës për koordinimin dhe zbatimin e sistemit eFTI.

Neni 9
Procedura dhe rregulla të përbashkëta për aksesin dhe ndërveprueshmërinë

1. Procedurat dhe rregullat e përbashkëta për aksesin në platformat eFTI, si dhe për përpunimin e shkëmbimin e informacionit rregullator përcaktohen me vendim të Këshillit të Ministrave, me bashkëpropozimin e ministrit përgjegjës për transportin dhe ministrave kompetentë përkatës. Këto rregulla garantojnë ndërveprueshmërinë, sigurinë dhe integritetin e të dhënave, në përputhje me kërkesat e këtij ligji, rregullat e eFTI-t dhe legjislacionin në fuqi për identifikimin elektronik dhe shërbimet e besuara.

2. Sistemet dhe platformat eFTI duhet të sigurojnë ndërveprueshmëri me sistemet ekzistuese shtetërore të teknologjisë së informacionit, duke shmangur dublikimin e të dhënave dhe duke garantuar shkëmbimin efikas të informacionit ndërmjet institucioneve.

[bookmark: _Hlk215147810]KREU III
PLATFORMAT EFTI DHE OFRUESIT E SHËRBIMIT EFTI

Neni 10
Kërkesat funksionale për platformat eFTI

1. [bookmark: _Hlk215148451]Platformat eFTI të përdorura për përpunimin e informacionit rregullator duhet të përmbushin kërkesat funksionale, që sigurojnë se:

a) të dhënat personale përpunohen në përputhje me legjislacionin në fuqi për mbrojtjen e të dhënave personale;
b) të dhënat tregtare mund të përpunohen në përputhje me nenin 7 të këtij ligji;
c) autoritetet kompetente mund të aksesojnë dhe të përpunojnë të dhënat, bazuar në specifikimet e miratuara me anë të akteve nënligjore të përmendura në nenet 8 dhe 9 të këtij ligji;
ç)	operatorët ekonomikë përkatës vënë në dispozicion informacionin për autoritetet kompetente, në përputhje me nenin 5 të këtij ligji;
d) krijohet një lidhje unike elektronike identifikuese ndërmjet një ngarkese transporti dhe elementeve përkatëse të të dhënave, përfshirë një referencë të strukturuar në platformën eFTI, ku këto të dhëna janë të disponueshme, si p.sh. një identifikues unik referimi;
dh) 	të dhënat mund të përpunohen vetëm mbi bazën e aksesit të autorizuar dhe të  autentifikuar;
e) të gjitha të dhënat e përpunuara regjistrohen në log-et e operacioneve (operation logs), në mënyrë që të lejohet, të paktën, identifikimi i çdo veprimi të veçantë përpunimi, i personit fizik ose juridik, që ka kryer veprimin, dhe i renditjes kronologjike të veprimeve për çdo element të veçantë të të dhënave; nëse një veprim përfshin ndryshimin ose fshirjen e një elementi ekzistues të të dhënave, elementi origjinal i të dhënave duhet të ruhet;
ë)	të dhënat mund të arkivohen dhe të jenë të aksesueshme për autoritetet kompetente, në përputhje me legjislacionin kombëtar, që përcakton kërkesat përkatëse për informacionin rregullator;
f) log-et e operacioneve të përmendura në shkronjën “e”, të kësaj pike, arkivohen dhe janë të aksesueshme për autoritetet kompetente, për qëllime auditimi për periudhën kohore të përcaktuar në aktet përkatëse në legjislacionin kombëtar, që rregullojnë kërkesat përkatëse për informacionin rregullator dhe, për qëllime monitorimi, për periudhat kohore të përmendura në nenin 16 të këtij kreu;
g)	të dhënat janë të mbrojtura nga dëmtimi dhe vjedhja;
 gj)	elementet e të dhënave të përpunuara korrespondojnë me grupin e përbashkët të të dhënave eFTI dhe me nënbashkësinë e të dhënave eFTI, siç përcaktohet në aktet nënligjore të përmendura në nenin 8 të këtij kreu, dhe mund të përpunohen në gjuhën shqipe dhe në gjuhën angleze, siç parashikohet nga legjislacioni kombëtar, që përcakton kërkesat përkatëse për informacionin rregullator. Pas anëtarësimit, të dhënat mund të përpunohen në cilëndo nga gjuhët zyrtare të Bashkimit Evropian.

2. Kërkesat specifike dhe të detajuara, që garantojnë ndërveprueshmërinë e platformave eFTI, marrin në konsideratë zgjidhjet e standardet teknike ekzistuese, si dhe sigurojnë që specifikimet të mbeten, në masën më të madhe të mundshme, neutrale nga pikëpamja teknologjike, sipas pikës 1 të këtij neni, dhe miratohen nga Këshilli i Ministrave, me propozimin e ministrit përgjegjës për zbatimin e koordinimin e eFTI-t. 

3. Elementet e përmendura në pikën 1, të këtij neni, që lidhen me përpunimin e informacionit rregullator, miratohen në përputhje me aktet nënligjore për zbatimin e këtij ligji. Këto rregulla përcaktojnë kërkesat teknike dhe procedurale për ndërveprimin e platformave, vlerësimin e përputhshmërisë dhe mbajtjen e listës së platformave të certifikuara. 

Neni 11
Kërkesat për ofruesit e shërbimeve eFTI

1. Ofruesit e shërbimeve eFTI duhet të sigurojnë që:

a) të dhënat të përpunohen vetëm nga përdorues të autorizuar dhe në përputhje me të drejtat e përcaktuara qartë për përpunimin brenda platformës eFTI, në përputhje me kërkesat përkatëse të informacionit rregullator;
b) të dhënat të ruhen dhe të jenë të aksesueshme, në përputhje me legjislacionin kombëtar, që përcakton kërkesat përkatëse për informacionin rregullator;
c) autoritetet kompetente kanë akses të menjëhershëm në informacionin rregullator, që lidhet me një operacion transporti mallrash, të përpunuar përmes platformave të tyre eFTI, pa asnjë tarifë apo pagesë;
ç)  të dhënat të sigurohen në mënyrë të përshtatshme, përfshirë këtu kërkesat kundër përpunimit të paautorizuar ose të paligjshëm dhe kundër humbjes, shkatërrimit apo dëmtimit të rastësishëm.

2. Ofruesit e shërbimeve eFTI duhet të garantojnë ndërveprueshmërinë me sistemet shtetërore dhe përputhshmërinë me standardet teknike kombëtare të përcaktuara nga autoritetet kompetente.

3. Rregullat e hollësishme në lidhje me kërkesat e parashikuara në pikat 1 dhe 2 të këtij neni miratohen nga Këshilli i Ministrave me bashkëpropozim të ministrave përgjegjës për transportin, ekonominë dhe financat. 

Neni 12
Organet e vlerësimit të konformitetit

1. Organet e vlerësimit të konformitetit për qëllimet e certifikimit të platformave eFTI dhe të ofruesve të shërbimeve përkatëse, sipas përcaktimeve të                     neneve 13 dhe 14, të këtij ligji, akreditohen nga organi kombëtar i akreditimit, në përputhje me legjislacionin në fuqi për akreditimin.

2. Për qëllime akreditimi, organet e vlerësimit të konformitetit duhet të përmbushin kërkesat e përcaktuara në shtojcën II të këtij ligji. Organi kombëtar i akreditimit duhet t’i komunikojë autoritetit kombëtar të caktuar, në përputhje me pikën 3 të këtij neni, adresën e faqes së internetit, ku bëjnë publik informacionin për organet e akredituara të vlerësimit të konformitetit, përfshirë një listë të përditësuar të këtyre organeve.

3. [bookmark: _Hlk228781642]Autoriteti kombëtar, që do të mbajë listën e përditësuar të organeve të akredituara të vlerësimit të konformitetit, platformave eFTI dhe ofruesve të shërbimeve eFTI, që kanë një certifikim të vlefshëm, bazuar në informacionin e dhënë, në përputhje me pikën 2 të këtij neni, si dhe me nenet 13, pika 2, dhe 14, pika 2, të këtij kreu, do të përcaktohet me urdhër të ministrit përgjegjës për ekonominë. Autoriteti kombëtar i caktuar do ta bëjë këtë listë të disponueshme për publikun.

4. Brenda datës 31 mars të çdo viti, autoriteti kombëtar për akreditimin duhet t’i njoftojë Komisionit Evropian listën e përmendur në pikën 3, të këtij neni, së bashku me adresën përkatëse të faqes zyrtare të internetit, ku kjo listë është bërë publike. Komisioni Evropian do të publikojë këto adresa në faqen e tij zyrtare.

Neni 13
Certifikimi i platformave eFTI

1. [bookmark: _Hlk219726101]Me kërkesë të zhvilluesit të platformës eFTI, organi i vlerësimit të konformitetit do të vlerësojë përputhshmërinë e platformës eFTI me kërkesat e përcaktuara në pikën 1, të nenit 10, të këtij kreu. Në rast vlerësimi pozitiv, organi i vlerësimit të konformitetit do të lëshojë një certifikatë përputhshmërie për atë platformë eFTI. Në rast vlerësimi negativ, organi i vlerësimit të konformitetit do t’i japë aplikuesit arsyet për vlerësimin negativ.
	
2. Çdo organ i vlerësimit të konformitetit duhet të mbajë një listë të përditësuar të platformave eFTI, që ka certifikuar dhe për të cilat ka tërhequr ose pezulluar certifikimin. Ky organ duhet ta bëjë atë listë publike në faqen e tij të internetit dhe duhet t’ia komunikojë adresën e kësaj faqeje autoritetit kombëtar të caktuar të përmendur në pikën 3, të nenit 12, të këtij kreu.

3. Informacioni i vënë në dispozicion të autoriteteve kompetente, nëpërmjet një platforme eFTI të certifikuar, duhet të shoqërohet me një shenjë certifikimi.

4. Zhvilluesi i platformës eFTI duhet të aplikojë për një rivlerësim të certifikimit të tij, nëse specifikimet teknike, të përmendura në aktin nënligjor, sipas                 pikës 2, të nenit 10, të këtij kreu, rishikohen.

5. Rregullat për certifikimin e platformave eFTI dhe për përdorimin e shenjës së certifikimit, përfshirë rregullat për rinovimin, pezullimin dhe tërheqjen e certifikimit, miratohen nga Këshilli i Ministrave me propozimin e ministrit përgjegjës për ekonominë.

Neni 14
Certifikimi i ofruesve të shërbimeve eFTI

1. Me kërkesë të një ofruesi të shërbimit eFTI, organi i vlerësimit të konformitetit vlerëson përputhshmërinë e tij me kërkesat e përcaktuara në pikën 1, të                     nenit 11, të këtij ligji, dhe në aktet nënligjore në zbatim të tij. Në rast vlerësimi pozitiv, organi i vlerësimit të konformitetit lëshon certifikatën e përputhshmërisë; në rast vlerësimi negativ, organi i vlerësimit të konformitetit njofton aplikuesin për arsyet përkatëse.

2. Organi i vlerësimit të konformitetit mban dhe përditëson informacionin për ofruesit e shërbimeve eFTI të certifikuar, si dhe për certifikatat e tërhequra ose të pezulluara, dhe e bën këtë informacion të disponueshëm për publikun në faqen e tij zyrtare. Ky informacion i komunikohet autoritetit shtetëror përgjegjës për koordinimin e eFTI-t.

3. Rregullat e detajuara për certifikimin e ofruesve të shërbimeve eFTI, përfshirë procedurat e rinovimit, pezullimit dhe tërheqjes së certifikimit, miratohen nga Këshilli i Ministrave me propozimin e ministrit përgjegjës për ekonominë.

KREU IV
ZBATIMI, MONITORIMI, DISPOZITAT KALIMTARE 
DHE PËRFUNDIMTARE 

Neni 15
Zbatimi i ligjit dhe koordinimi

1. Të gjitha institucionet kompetente, sipas legjislacionit sektorial në fushat që mbulon ky ligj, janë përgjegjëse për zbatimin e tij në veprimtarinë e tyre, duke siguruar përputhjen e legjislacionit sektorial dhe praktikave administrative me parimet e këtij ligji, aktet nënligjore në zbatim të tij, si dhe praktikën e Bashkimit Evropian. 

2. Ministria përgjegjëse për transportin koordinon zbatimin e këtij ligji në nivel kombëtar, në bashkëpunim me autoritetet kompetente, sipas fushës së tyre të përgjegjësisë. 

3. Autoritetet kompetente zbatojnë këtë ligj në përputhje me kompetencat e tyre sektoriale, të përcaktuara në legjislacionin në fuqi. 

4. Koordinimi sipas pikës 1, të këtij neni, realizohet për qëllime të harmonizimit të procedurave, ndërveprueshmërisë së sistemeve dhe shkëmbimit të informacionit, pa cenuar pavarësinë funksionale të autoriteteve kompetente.

5. Rregullat për funksionimin e platformave e sistemeve eFTI dhe formatet e raportimit do të miratohen me udhëzim të përbashkët të ministrave përgjegjës për transportin, ekonominë dhe financat.

[bookmark: _Hlk215148908]Neni 16
Monitorimi dhe raportimi

1. Monitorimi i zbatimit të këtij ligji realizohet nga autoritetet kompetente, secili brenda fushës së tij të përgjegjësisë, në përputhje me legjislacionin sektorial në fuqi. Autoritetet kompetente i raportojnë autoritetit koordinues me kërkesë të tij.

2. Autoritetet kompetente, sipas rastit, mbledhin e përpunojnë të dhëna, që lidhen me përdorimin e informacionit elektronik të transportit të mallrave, për qëllime monitorimi e vlerësimi, duke siguruar vërtetësinë e të dhënave.

3. Ministria përgjegjëse për transportin, në cilësinë e autoritetit koordinues, duke filluar nga viti 2032 dhe çdo 5 (pesë) vjet pas kësaj date, përgatit raporte përmbledhëse mbi zbatimin e këtij ligji, bazuar në informacionin e vënë në dispozicion nga autoritetet kompetente, në masën e disponueshmërisë së tij.

4. Raportimi sipas pikës 3 të këtij neni realizohet në bashkëpunim me autoritetet kompetente dhe nuk krijon detyrime shtesë përtej atyre të përcaktuara në legjislacionin sektorial në fuqi.

5. Kur kërkohet, informacioni i përmbledhur mund t’u vihet në dispozicion institucioneve të Bashkimit Evropian, në kuadër të proceseve të përafrimit dhe raportimit. 

Neni 17
Akte nënligjore

1. Brenda 6 (gjashtë) muajve nga hyrja në fuqi e këtij ligji, Këshilli i Ministrave miraton aktet nënligjore në zbatim të neneve 8, pika 1, 9, pika 1, 10, pika 2, 11, pika 3, 13, pika 5, dhe 14, pika 3, të këtij ligji, me propozimin apo bashkëpropozimin e autoriteteve kompetente, sipas këtij ligji.

2. Brenda 6 (gjashtë) muajve nga hyrja në fuqi e këtij ligji, ngarkohen autoritetet e përcaktuara në pikën 5, të nenit 15, të këtij ligji, për nxjerrjen e udhëzimit të përbashkët për funksionimin e platformave dhe sistemeve eFTI.

3. Brenda 6 (gjashtë) muajve nga hyrja në fuqi e këtij ligji, ngarkohet ministri përgjegjës për ekonominë për caktimin e autoritetit kombëtar, që do të mbajë listën e përditësuar të organeve të akredituara të vlerësimit të konformitetit, platformave eFTI dhe ofruesve të shërbimeve eFTI, që kanë një certifikim të vlefshëm, sipas pikës 3, të nenit 12, të këtij ligji.

Neni 18
Përditësimi i legjislacionit sektorial dhe përafrimi i plotë me të drejtën e Bashkimit Evropian

Rishikimi dhe përditësimi i legjislacionit sektorial realizohet në mënyrë të vazhdueshme, sipas nevojës, për të siguruar përputhshmërinë me kërkesat e këtij ligji dhe me aktet nënligjore për zbatimin eFTI, si dhe, kur është e zbatueshme, me aktet përkatëse sektoriale të Bashkimit Evropian.

Neni 19
Shfuqizime

Shfuqizohen në datën e anëtarësimit të Republikës së Shqipërisë në Bashkimin Evropian dispozitat e krerëve I, II, me përjashtim të neneve 8, pika 1, e 9, pika 1, III, me përjashtim të neneve 10, pika 2, 11, pika 3, 12, pika 3, 13, pika 5, e 14, pika 3, dhe IV, me përjashtim të neneve 15, 16 e 17, të këtij ligji.

Neni 20
Hyrja në fuqi 

Ky ligj hyn në fuqi gjashtë muaj pas botimit në “Fletoren zyrtare”.


K R Y E T A R I 


NIKO PELESHI








SHTOJCA I

INFORMACIONI RREGULLATOR REFERUAR NENIT 3

1. Ky ligj zbatohet për:

a) informacionin rregullator të kërkuar për transportin e çdo ngarkese mallrash brenda vendit, që konsiderohen si të dhëna parësore dhe përfshin të dhënat e mëposhtme: 

i.	emrin dhe adresën e dërguesit;
ii.	natyrën dhe peshën e mallit;
iii.	vendin dhe datën e pranimit të mallit për transport;
iv.	vendin ku do të dorëzohen mallrat;

Në rastin e transportit të kombinuar me qira ose shpërblim, dhe për sa është e zbatueshme sipas legjislacionit në fuqi, një dokument transporti që plotëson të paktën kërkesat e lidhura me heqjen e diskriminimit nga tarifat dhe kushtet e transportit, që do të specifikojë gjithashtu stacionet e ngarkimit dhe shkarkimit hekurudhor në lidhje me stacionet hekurudhore, ose portet e ngarkimit dhe shkarkimit të rrugëve ujore të brendshme në lidhje me pjesën e brendshme të rrugës ujore.
b) informacionin rregullator të kërkuar sipas kuadrit ligjor në fuqi në fushën e transportit rrugor kombëtar dhe ndërkombëtar të mallrave, në përputhje me dispozitat e nenit 3;
c) informacionin rregullator të kërkuar për transportin e mbetjeve, sipas legjislacionit në fuqi për mbetjet në lidhje me dokumentin shoqërues vetëm për fazën e transportit të mbetjeve në Republikën e Shqipërisë për aq sa është e zbatueshme dhe në përputhje me kërkesat e eFTI-t;
ç) 	informacionin rregullator të kërkuar për transportin e mallrave të rrezikshme, në përputhje me legjislacionin në fuqi, që rregullon transportin e këtyre mallrave, duke përfshirë transportin rrugor, hekurudhor dhe ujor të brendshëm, për aq sa është i zbatueshëm për secilin prej këtyre llojeve të transportit;
d) 	kërkesat rregullatore të informacionit të përcaktuara në ligjin nr.142/2016, “Kodi Hekurudhor i Republikës së Shqipërisë”, dhe aktet nënligjore në zbatim të tij për transportin hekurudhor, si dhe informacioni rregullator i kërkuar, sipas kuadrit ligjor në fuqi për përcaktimin e standardeve bazë për ruajtjen e aviacionit civil nga aktet e ndërhyrjes së paligjshme, që rrezikojnë sigurinë e aviacionit civil, si dhe për përcaktimin e masave të detajuara për zbatimin e standardeve themelore të përbashkëta në fushën e sigurisë së aviacionit civil.

2. Referencat e legjislacionit të përmendur në këtë shtojcë përditësohen në përputhje me parashikimet e nenit 18 të këtij ligji.  
SHTOJCA II

KËRKESAT QË LIDHEN ME ORGANET E VLERËSIMIT TË KONFORMITETIT

1. Një organ i vlerësimit të konformitetit duhet të krijohet sipas legjislacionit në fuqi dhe të ketë personalitet juridik.

2. Një organ i vlerësimit të konformitetit duhet të jetë një organ i palës së tretë i pavarur nga organizata ose platforma e eFTI-t ose ofruesi i shërbimit të platformës që ai vlerëson. 

Një organ që i përket një shoqate biznesi ose federate profesionale, që përfaqëson ndërmarrje të angazhuara në projektimin, prodhimin, ofrimin, montimin, përdorimin ose mirëmbajtjen e platformës së eFTI-t ose të ofruesit të shërbimit të platformës që ai vlerëson, mund të konsiderohet si një organ i tillë, me kusht që të vërtetohet pavarësia e tij dhe mungesa e çdo konflikti interesi. 

3. Një organ i vlerësimit të konformitetit, drejtuesit e tij të nivelit të lartë dhe personeli përgjegjës për kryerjen e detyrave të vlerësimit të konformitetit nuk duhet të jenë projektuesi, prodhuesi, furnizuesi, instaluesi, blerësi, pronari, përdoruesi ose mirëmbajtësi i platformës eFTI ose ofruesi i shërbimit të platformës, që ata vlerësojnë, as përfaqësuesi i ndonjërës prej atyre palëve.

Një organ i vlerësimit të konformitetit, drejtuesit e tij të nivelit të lartë dhe personeli përgjegjës për kryerjen e detyrave të vlerësimit të konformitetit nuk duhet të jenë të përfshirë drejtpërdrejt në projektimin, prodhimin ose ndërtimin, tregtimin, instalimin, përdorimin ose mirëmbajtjen e asaj platforme të eFTI-t ose në proceset e ofruesit të shërbimit të platformës, apo të përfaqësojnë palët që merren me këto aktivitete. Ata nuk duhet të angazhohen në asnjë aktivitet, që mund të cenojë pavarësinë e gjykimit apo integritetin e tyre në lidhje me aktivitetet e vlerësimit të konformitetit, për të cilat ata janë të akredituar. Kjo vlen në veçanti për shërbimet e konsulencës. 

Organet e vlerësimit të konformitetit duhet të sigurojnë që aktivitetet e degëve të tyre ose të nënkontraktorëve të mos ndikojnë në konfidencialitetin, objektivitetin apo paanshmërinë e aktiviteteve të tyre të vlerësimit të konformitetit.

4. Organet e vlerësimit të konformitetit dhe personeli i tyre duhet të kryejnë aktivitetet e vlerësimit të konformitetit me shkallën më të lartë të integritetit profesional dhe me kompetencën teknike të nevojshme në fushën përkatëse, si dhe duhet të jenë të lirë nga çdo presion dhe nxitje, veçanërisht financiare, që mund të ndikojnë në gjykimin ose në rezultatet e tyre të vlerësimit të konformitetit, veçanërisht në lidhje me personat ose grupet e personave, që kanë interes në rezultatet e këtyre aktiviteteve.

5. Një organ i vlerësimit të konformitetit duhet të jetë në gjendje të kryejë të gjitha detyrat e vlerësimit të konformitetit që i janë caktuar nga nenet 13 dhe 14 të këtij ligji, pavarësisht nëse këto detyra kryhen nga vetë organi i vlerësimit të konformitetit ose në emër të tij dhe nën përgjegjësinë e tij.

Një organ i vlerësimit të konformitetit është e nevojshme të ketë në dispozicion:

a) personel me njohuri teknike dhe përvojë të mjaftueshme dhe të përshtatshme për të kryer detyrat e vlerësimit të konformitetit;
b) përshkrimet e procedurave në përputhje me të cilat kryhet vlerësimi i konformitetit;
c) procedurat për kryerjen e aktiviteteve që marrin parasysh madhësinë e një ndërmarrjeje, sektorin, në të cilin operon ajo, strukturën e saj dhe shkallën e kompleksitetit të teknologjisë në fjalë.
Një organ i vlerësimit të konformitetit duhet të ketë mjetet e nevojshme për të kryer detyrat teknike dhe administrative që lidhen me aktivitetet e vlerësimit të konformitetit në mënyrën e duhur.

6. Personeli përgjegjës për kryerjen e detyrave të vlerësimit të konformitetit duhet të ketë:

a) trajnim teknik dhe profesional, që mbulon të gjitha aktivitetet e vlerësimit të konformitetit;
b) njohuri të kënaqshme për kërkesat e vlerësimeve që ata kryejnë dhe autoritet të përshtatshëm për të kryer ato vlerësime;
c) njohjen dhe kuptimin e duhur të kërkesave, të përcaktuara në nenet 10 e 11 të këtij ligji;
ç) 	aftësi për të hartuar certifikata të përputhshmërisë, regjistrime dhe raporte, që tregojnë se vlerësimet janë kryer.

7. Paanshmëria e organeve të vlerësimit të konformitetit, drejtuesve të tyre të nivelit të lartë dhe personelit përgjegjës për kryerjen e detyrave të vlerësimit të konformitetit duhet të garantohet. 
	Shpërblimi i drejtuesit të nivelit të lartë dhe personelit përgjegjës për kryerjen e detyrave të vlerësimit të konformitetit të një organi të vlerësimit të konformitetit nuk duhet të varet nga numri i vlerësimeve të kryera ose nga rezultatet e këtyre vlerësimeve.

8. Organet e vlerësimit të konformitetit duhet të bëjnë sigurimin e përgjegjësisë, përveç rastit kur përgjegjësia merret nga shteti, në përputhje me legjislacionin kombëtar ose vetë shteti anëtar është drejtpërdrejt përgjegjës për vlerësimin e konformitetit.

9. Personeli i një organi të vlerësimit të konformitetit duhet të respektojë sekretin profesional në lidhje me të gjitha informacionet e marra në kryerjen e detyrave të tyre, sipas neneve 13 e 14 të këtij ligji ose çdo dispozite të ligjit kombëtar, që u jep fuqi atyre, me përjashtim të autoriteteve kompetente të shtetit anëtar, në të cilin kryhen aktivitetet e tij. Të drejtat e pronësisë duhet të mbrohen.

10. Organet e vlerësimit të konformitetit duhet të marrin pjesë ose të sigurojnë që personeli i tyre përgjegjës për kryerjen e detyrave të vlerësimit të konformitetit të jetë i informuar për aktivitetet përkatëse të standardizimit dhe aktivitetet përkatëse rregullatore.

V E N D I M


Nr.______, datë____________


PËR

PROPOZIMIN E PROJEKTLIGJIT “PËR INFORMACIONIN ELEKTRONIK TË TRANSPORTIT TË MALLRAVE”

Në mbështetje të neneve 81, pika 1, dhe 100, të Kushtetutës, me propozimin e ministrit të Ekonomisë dhe Inovacionit, Këshilli i Ministrave

V E N D O S I:

[bookmark: _Hlk184390257][bookmark: _Hlk183440397]Propozimin e projektligjit “Për informacionin elektronik të transportit të mallrave”, për shqyrtim e miratim në Kuvendin e Republikës së Shqipërisë, sipas tekstit e relacionit që i bashkëlidhen këtij vendimi. 

Ky vendim hyn në fuqi menjëherë. 


K R Y E M I N I S T R I


EDI RAMA

Në mungesë dhe me porosi
ZËVENDËSKRYEMINISTRI

ALBANA KOÇIU

MINISTRI I EKONOMISË 
    DHE INOVACIONIT

   DELINA IBRAHIMAJ
[bookmark: _GoBack]

